b'\n_START_ARTICLE_\nKuivuusindeksi\n_START_PARAGRAPH_\nKuivuusindeksi on suhdeluku, jolla m\xc3\xa4\xc3\xa4ritell\xc3\xa4\xc3\xa4n ilmaston kuivuutta tietyll\xc3\xa4 alueella._NEWLINE_Kaavoja kuivuusindeksin laskemiselle on esitetty monia, mutta alkuper\xc3\xa4ist\xc3\xa4 englanninkielist\xc3\xa4 termi\xc3\xa4 Aridity Index k\xc3\xa4ytettiin alkujaan C. W. Thornthwaiten vuonna 1948 kehitt\xc3\xa4m\xc3\xa4\xc3\xa4n kaavaan. Kuivuusindeksin m\xc3\xa4\xc3\xa4ritteleminen ei ole kovinkaan yksinkertaista, sill\xc3\xa4 kuivuus aiheutuu sadannan, l\xc3\xa4mp\xc3\xb6tilan ja haihtumisen yhteisvaikutuksesta. T\xc3\xa4st\xc3\xa4 syyst\xc3\xa4 pelk\xc3\xa4st\xc3\xa4\xc3\xa4n vuotuiseen sadem\xc3\xa4\xc3\xa4r\xc3\xa4\xc3\xa4n perustuva kuivuuden m\xc3\xa4\xc3\xa4ritteleminen ei ole kovinkaan kattava, sill\xc3\xa4 se j\xc3\xa4tt\xc3\xa4\xc3\xa4 l\xc3\xa4mp\xc3\xb6tilan ja haihtumisen vaikutuksen k\xc3\xa4sittelem\xc3\xa4tt\xc3\xa4._NEWLINE_Yhdistyneiden kansakuntien ymp\xc3\xa4rist\xc3\xb6ohjelma (UNEP) k\xc3\xa4ytt\xc3\xa4\xc3\xa4 nyky\xc3\xa4\xc3\xa4n kaavaa P/PET kuivuusindeksin laskemiseen. Siin\xc3\xa4 P kuvaa vuotuista sadantaa ja PET potentiaalista kokonaishaihduntaa. Alueet, joiden suhdeluku on alle 0,20, luokitellaan arideiksi, eli kuiviksi ymp\xc3\xa4rist\xc3\xb6iksi. Jos suhdeluku on alle 0,05, alue m\xc3\xa4\xc3\xa4ritell\xc3\xa4\xc3\xa4n hyperaridiksi eli \xc3\xa4\xc3\xa4rimm\xc3\xa4isen kuivaksi.'